जेल्लै नरेन्द्र चौकी मास्टर लग्गा हा तां मैट्रक नईं हा। प्रबाकर होने करी, मिलटरी कन्टीन दी सेलमैनी छोड़ियै ओ इत्थें हिन्दी टीचर लग्गा हा। उसगी रुट्टी पकाने दी जाच किश घट ओंदी ही। इस गल्ला उसने बाहरले कम्में दी जिम्मेवारी साम्बी लेई। फसलै मौकै जागतें गी पैसे देइयै राशन किट्ठा करना, बसाठियें दा प्रबन्ध ते दुए कम्म करना उसदे जिम्मै हा। उसने औंन्दे गै अंग्रेजी दा इम्तेहान देइयै दसमीं करने दा निशचा कीता ते साढ़ी मदद-मदाद ते अपनी मेहनतू कन्ने ओ पास होई गेआ। नरेन्द्र दे सम्पर्क च आइयै में बी हिन्दी दा अपना ज्ञान बदाया ते नाटकें च भाग लैना, जागतें गी नाटक त्यार कराने, प्रार्थना च बोलना ते कईं होर झक्क में उसदी प्रेरणा करी गै दूर कीते। चौकी जेल्लै ओ इम्तहानै कशा फारग होई गेआ तां लिखने पासै पेई गेआ। में बड्डे बेल्लै कमरे च सोत देनी तां खट्टै हेठ काकलें दा ढेर, ते अखवारें कताबें दा तराड़ स्हालदे बारी निं जा। ओ अपने लिखे दे काकल मिगी फेअर (Fair) करने गी दिन्दा। गलांदा, “शर्मा जी, थ्वाड़ा दस्तखत बड़ा शैल ऐ। में अग्गें गै तुसें गी बत्हेरी खेचल दिन्नां ते एका भार बी तुसें गै बडांना ऐ। मित्रै गी मित्रा दी मदद करनी गै चाही दी।” में ओदे केईं नाटक जागतें गी त्यार कराए हे ते मीटगें च जागतें सामनें खड़ोंदे ओ उनें गी इयां ध्याना कन्ने दिखदा जियां कोई क्हीम बमारै गी अपनी दवाई दी पुड़ी देइयै कच्छ बेइयै ओदा असर दिखदा ऐ। ‘नमां ग्रां’ ते ‘सरपंच’ नाटकें च मुक्ख पार्ट में उसदी प्रेरणा कन्ने गै कीते हे। चौकी च पहलो पहल ‘नमां ग्रां’ उसने गै त्यार कराइयै खडाया ते उसदा ‘सैन्तु शाह’ दा पार्ट अज्जै तोड़ी लोक चेतै करदे न।